Document ID: 32005R1042

ΚΑΝΟΝΙΣΜΌΣ (ΕΚ) αριθ. 1042/2005 ΤΗΣ ΕΠΙΤΡΟΠΉΣ
της 29ης Ιουνίου 2005
για την τροποποίηση του κανονισμού (ΕΚ) αριθ. 2869/95 σχετικά με τα πληρωτέα προς το Γραφείο εναρμόνισης στο πλαίσιο της εσωτερικής αγοράς τέλη (Εμπορικά σήματα, σχέδια και υποδείγματα)
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 40/94 του Συμβουλίου, της 20ής Δεκεμβρίου 1993, για το κοινοτικό σήμα (1), και ιδίως το άρθρο 139,
Εκτιμώντας τα ακόλουθα:
(1)
Σύμφωνα με τον κανονισμό (ΕΚ) αριθ. 40/94, όπως εφαρμόστηκε με τον κανονισμό (ΕΚ) αριθ. 2868/95 της Επιτροπής, της 13ης Δεκεμβρίου 1995, για την εφαρμογή του κανονισμού (ΕΚ) αριθ. 40/94 του Συμβουλίου για το κοινοτικό σήμα (2), καθορίζονται επιπρόσθετα τέλη για τις εκθέσεις έρευνας, τη διαίρεση της αίτησης κοινοτικού σήματος ή την καταχώριση και τη συνέχιση της διαδικασίας. Τα ποσά αυτών των νέων τελών πρέπει να καθορίζονται.
(2)
Το σύστημα έρευνας γίνεται προαιρετικό από τις 10 Μαρτίου 2008 όπως προβλέπεται στο άρθρο 2 παράγραφος 2 του κανονισμού (ΕΚ) αριθ. 422/2004 του Συμβουλίου. Από την ημερομηνία αυτή και μετά ισχύει η καταβολή πρόσθετων τελών για εθνικές εκθέσεις έρευνας.
(3)
Συνεπώς ο κανονισμός (ΕΚ) αριθ. 2869/95 της Επιτροπής (3) πρέπει να τροποποιηθεί ανάλογα.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για θέματα που αφορούν τα τέλη, τους εκτελεστικούς κανονισμούς και τη διαδικασία των τμημάτων προσφυγών του γραφείου εναρμόνισης στα πλαίσια της εσωτερικής αγοράς (εμπορικά σήματα, σχέδια και υποδείγματα),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2869/95 τροποποιείται ως ακολούθως:
1.
Ο πίνακας στο άρθρο 2 τροποποιείται ως εξής:
α)
Προστίθεται το ακόλουθο σημείο 1α:
«1α.
Τέλη έρευνας
α)
για αίτηση χορήγησης κοινοτικού εμπορικού σήματος [άρθρο 39 παράγραφος 2 κανόνας 4 στοιχείο γ)]·
β)
για διεθνή καταχώριση που η προστασία της επεκτείνεται στην Ευρωπαϊκή Κοινότητα (άρθρο 39 παράγραφος 2 και άρθρο 150 παράγραφος 2 κανόνας 10 παράγραφος 2)
Το ποσό των 12 ευρώ πολλαπλασιάζεται με τον αριθμό των κεντρικών υπηρεσιών βιομηχανικής ιδιοκτησίας που αναφέρονται στην παράγραφο 2 του άρθρου 39 του κανονισμού· το εν λόγω ποσό και οι επακόλουθες αλλαγές δημοσιεύονται από το Γραφείο στην Επίσημη Εφημερίδα του Γραφείου.».
β)
Διαγράφεται το σημείο 6.
γ)
Στο σημείο 13 οι λέξεις «Τέλος ανά κλάση προϊόντων και υπηρεσιών πέραν των τριών για ατομικό κοινοτικό σήμα» αντικαθίστανται από το ακόλουθο κείμενο: «Τέλος για την ανανέωση κάθε κλάσης προϊόντων και υπηρεσιών πέραν των τριών για ατομικό κοινοτικό σήμα».
δ)
Στο σημείο 15 οι λέξεις «Τέλος ανά κλάση προϊόντων και υπηρεσιών πέραν των τριών για συλλογικό κοινοτικό σήμα» αντικαθίσταται από το ακόλουθο κείμενο: «Τέλος για την ανανέωση κάθε κλάσης προϊόντων και υπηρεσιών πέραν των τριών για συλλογικό κοινοτικό σήμα».
ε)
Στο σημείο 19 οι λέξεις «Τέλος επαναφοράς των πραγμάτων στην προτέρα κατάσταση», αντικαθίστανται από το ακόλουθο κείμενο: «Τέλος αίτησης για την επαναφορά των πραγμάτων στην προτέρα κατάσταση».
στ)
Στο σημείο 20 οι λέξεις «Τέλος μετατροπής σήματος σε αίτηση εθνικού σήματος» αντικαθίστανται από «Τέλος αίτησης για μετατροπή σήματος σε αίτηση εθνικού σήματος».
ζ)
Τα σημεία 21 και 22 αντικαθίστανται από το ακόλουθο κείμενο:
«21.
Τέλος συνέχισης της διαδικασίας (άρθρο 78α παράγραφος 1)
400
22.
Τέλος δήλωσης για διαίρεση καταχωρισμένου κοινοτικού σήματος (άρθρο 48α παράγραφος 4) ή αίτησης κοινοτικού σήματος (άρθρο 44α παράγραφος 4):
250»
η)
Στο σημείο 23 η εισαγωγική φράση αντικαθίσταται από το ακόλουθο κείμενο: «Τέλος αίτησης για την καταχώριση άδειας χρήσεως ή άλλου δικαιώματος επί καταχωρημένου κοινοτικού σήματος (σημείο 5 του άρθρου 159 παράγραφος 2 κανόνας 33 παράγραφος 1) ή αίτησης κοινοτικού σήματος (σημείο 6 του άρθρου 159 παράγραφος 2 κανόνας 33 παράγραφος 4):».
θ)
Στο σημείο 29, η ακόλουθη γραμμή διαγράφεται:
«επιπλέον ανά σελίδα, πλέον των 10
1».
2.
Στο άρθρο 13, η παράγραφος 3 αντικαθίσταται από το ακόλουθο κείμενο:
«3. Η επιστροφή του ποσού πραγματοποιείται εφόσον υποβληθεί κοινοποίηση προς το Διεθνές Γραφείο σύμφωνα με τον κανόνα 113 παράγραφος 2 στοιχεία β) και γ) ή τον κανόνα 115 παράγραφος 3 στοιχεία β) και γ) και παράγραφος 6 του κανονισμού (ΕΚ) αριθ. 2868/95».
Άρθρο 2
1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
2. Το άρθρο 1 παράγραφος 1 στοιχείο α) εφαρμόζεται από τη 10η Μαρτίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Ιουνίου 2005.

Labels: 7
2
15